સાબરકાંઠા જિલ્લામાં બુધવારે દિવસ દરમિયાન વરસાદી માહોલ વચ્ચે હિંમતનગરમાં ૦૨ ઇંચ અને તલોદમાં ૦૧ ઇંચ વરસાદ સહિત ઇડર, પ્રાંતિજ, વડાલી પંથકમાં વરસાદી ઝાપટા પડતા વાતાવરણમાં ઠંડક પ્રસરી હતી. હિંમતનગર શહેરમાં બપોરના સુમારે માત્ર દોઢેક કલાકમાં ૦૨ ઇંચ વરસાદ ખાબકતા શહેરના ટાવર ચોક, ન્યાય મંદિર, સહકારીજીન વિસ્તારમાં આવેલી અનેક સોસાયટીઓના રસ્તાઓ પર પાણી ભરાયા હતા. શહેરના મુખ્ય માર્ગ ગણાતા ટાવર ચોક વિસ્તારમાં વરસાદી પાણીના કારણે વાહન ચાલકોને તથા રાહદારીઓને હાલાકી પડી હતી. તો બીજી તરફ હિંમતનગર તાલુકાના હમીરગઢ નજીક અંડરબ્રીજમાં પાણી ભરાયા હોવાની ગ્રામજનોએ ડીઝાસ્ટર વિભાગને જાણ કરી હતી.